Maggie Tushingham

## Margaret Jane Mathias

**Margaret Mathias (Tushingham yn ddiweddarach) neu Maggie Post oedd postfeistres Cwmderi am flynyddoedd a hyd yn oed pan orfodwyd hi i roi'r gorau i drin y post parhaodd i gadw'r siop, yn bennaf, mae'n siwr, er mwyn cael bwydo ei natur fusneslyd â straeon y pentref.**

## **Straeon**

#### **Lladrad Meic**

Yn 1975 bu lladrad yn swyddfa'r post - dygwyd yr arian i gyd o'r seff ac wedi ymchwiliad byr arestiwyd Meic Pierce am y drosedd. Roedd Meic wedi dod yn agos iawn at Sabrina Harries a oedd yn gweithio gyda Maggie. Aethpwyd â Sabrina i mewn i’w holi gan yr heddlu ond cafodd ei rhyddhau wedi i Meic dyngu nad oedd hi'n gwybod dim am y lladrad.

#### **Maggie Post ddim mwyach**

Roedd 1975 yn flwyddyn anodd i Maggie wrth iddi dderbyn llythyr yn dweud ei bod yn rhaid iddi ymddeol o'i swydd yn trin y post. Er mwyn cadw ei gafael ar y siop trodd y post yn Siop y Pentre.

#### **Antur Sabrina**

Wrth i berthynas Jac Daniels a Sabrina Harries gynhesu cyhoeddodd Sab ei bod yn gadael Cwmderi a mynd i Sbaen i weithio. Roedd Maggie yn ddigalon iawn - roedd yn colli ffrind yn ogystal a chydweithwraig.

Pan ddychwelodd Sab o Sbaen cafodd siom o ddarganfod fod Maggie wedi cyflogi rhywun arall yn y siop. Fodd bynnag, cafodd gynnig swydd gan Clare Leyshon yng nghaffi'r pentref. Pan ddeallodd Maggie hyn buan iawn y cynigiodd ei hen swydd yn ôl i Sabrina.

#### **Salwch Maggie**

Yn 1976 dechreuodd Maggie ddioddef o'r gout - afiechyd oedd i achosi sawl problem iddi yn y dyfodol.

#### **Tanio sbarc rhwng Tush a Maggie**

Penderfynodd Harri Parri a Jacob Ellis dynnu coes David Tushingham drwy anfon cerdyn Sant Ffolant at Maggie Post . Cymerodd Maggie'r cwbl o ddifrif a dechreuodd pobl hel straeon amdani hi a Tush.

Trefnwyd i'r ddau fynd allan am swper, ond er mawr ryddhad i Tush cafodd Maggie bwl o'r gout. Fodd bynnag, aeth y ddau allan rai wythnosau'n ddiweddarach ac er mawr syndod iddo'i hun, roedd Tush yn mwynhau cwmni Maggie.

#### **Gwraidd y gwenwyn**

Cafodd Meic Pierce, rheolwr newydd y caffi helynt wrth iddo wneud cinio Nadolig i drigolion Brynawelon. Aeth bron bob un o'r trigolion yn sal gyda gwenwyn bwyd. Darganfuwyd yn ddiweddarach mai Maggie oedd wrth wraidd y broblem, wedi gwerthu hen stoc iddo!

#### **Dyfodiad y teulu Flynn**

Yn 1980 daeth Nuala Flynn i'r pentref gyda'i thad, Pat Flynn, a’i brawd, Sean Flynn, a bu Meic Pierce mewn sgarmes gyda nhw ar eu noson gyntaf yn y Deri. Ceisiodd Pat dwyllo Maggie i werthu antiques iddo ond roedd Maggie'n llawer rhy gyfrwys.

#### **Swydd newydd Nuala**

Yn 1982 roedd Sabrina Harries a Jac Daniels i ffwrdd yn yr Almaen am gyfnod ac o'r herwydd roedd Maggie ar ei phen ei hun yn y siop. Dyna pryd y cyrhaeddodd Nuala Flynn yn ôl i Gwmderi. Perswadiodd Dewi Roderick Maggie i'w chyflogi. Bu peth helynt wrth i Nansi Furlong ei chyhuddo o roi newid anghywir iddi, a gadawodd Nuala'r pentref yn fuan wedyn.

#### **Problemau ariannol**

Dechreuodd Maggie boeni y byddai'n rhaid iddi gau'r siop oherwydd problemau ariannol. Er mwyn ceisio ei harbed, ymddiswyddodd Sabrina Harries a chafodd waith mewn clwb nos yn Llanelli. Bu raid iddi adael wedi i Jac Daniels greu helynt yn y clwb. Yn y diwedd daeth Sabrina'n ôl i'r siop a chafodd y drwydded i ailagor y cownter post.

#### **Lleidr yn y siop**

Tra oedd yn siopa gyda Sabrina Harries a Jac Daniels ymosodwyd ar Maggie. Ychydig yn ddiweddarach torrodd yr ymosodwr i mewn i'r siop a dwyn. Llwyddodd Jac a Dic Ashurst i ddal y lleidr ac ymosododd Jac yn filain arno. Yn yr achos llys, cafodd Jac ddirwy a cherddodd y lleidr yn rhydd.

#### **Problemau priodasol Jac a Sab**

Dechreuodd Sabrina Harries amau fod Jac Daniels yn ei thwyllo, a penderfynodd fynd a Robert Dilwyn gyda hi a symud yn ôl adref at ei thad Dil a gwrthod gweld Jac.

Dywedodd Jac ei fod yn mynd i ddechrau bywyd newydd yn Abertawe ond gwrthod mynd gydag ef wnaeth Sabrina. Serch hynny, cyfaddefodd wrth Maggie ei bod yn gymysglyd a phan ddaeth Jac yn ôl i ofyn iddi hi eto penderfynodd Sab fynd gydag ef. Yn fuan iawn dychwelodd gan ddweud ei bod wedi gadael Jac am byth. Yn y pendraw fodd bynnag penderfynodd Sabrina fynd gyda Jac i Fryste a bu bron i Dil dorri ei galon. Roedd Maggie hefyd ar ben ei hun yn y siop unwaith eto.

#### **Cydweithiwr newydd**

Daeth Carol merch Herbert Gwyther adref i Gwmderi a setlo nôl i fywyd yn y pentref. Dechreuodd Carol weithio yn swyddfa'r post ac nid oedd pethau'n dda lawn rhyngddi hi a Maggie. Nid perthynas glos fel oedd gan Maggie a Sabrina Harries oedd hon a roedd hynny'n chwith iawn ar Maggie.

#### **Mrs Owen ym Mrynawelon**

Yn 1985 penderfynodd Ceinwen Owen ei bod am symud i gartref henoed yn yr ardal er mwyn cael bod yn agosach at ei merch Megan Harries. Symudodd Mrs Owen i Brynawelon a daeth Maggie Post yn genfigennus o' chyfeillgarwch â David Tushingham.

#### **Priodas Tush a Maggie**

Roedd Maggie ar ben ei digon yn 1988 pan briododd â David Tushingham, ond bu bron i'r briodas orfod cael ei gohirio oherwydd i Maggie gael pwl o'r gout y noswaith cyn y briodas!

Roedd Maggie hefyd yn falch iawn fod Sabrina wedi derbyn ei gwahoddiad i fod yn forwyn briodas.

#### **Gwerthu'r Siop**

Yn 1991 trawyd Maggie'n wael a phenderfyniad anodd fu iddi orfod gwerthu'r siop ar ôl yr holl flynyddoedd. Gwerthwyd y busnes i Olwen Parry.

Symudodd hi a Tush i fwthyn ar gyrion y pentref, ond serch hynny, roedd Maggie yn dal i gylwed yr hanesion i gyd ac yn dal i ymweld â'r siop o bryd i'w gilydd.

#### **Marwolaeth**

Bu farw yn 1999 a sefydlwyd menter yn ei chof.